CELEX: 
Language: mt
Date: 2021-01-15 00:00:00
Title: DIRETTIVA DELEGATA TAL-KUMMISSJONI (UE) .../… li temenda, għall-finijiet tal-adattament għall-progress xjentifiku u tekniku, l-Anness III tad-Direttiva 2011/65/UE tal-Parlament Ewropew u tal-Kunsill fir-rigward ta’ eżenzjoni għall-użu ta’ ċerti komposti taċ-ċomb u tal-kromu eżavalenti fl-inizjaturi elettriċi u elettroniċi tal-isplussivi għall-użu ċivili (professjonali)

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               Din id-Direttiva Delegata tal-Kummissjoni temenda, għall-finijiet tal-adattament għall-progress tekniku, l-Anness III tad-Direttiva 2011/65/UE tal-Parlament Ewropew u tal-Kunsill dwar ir-restrizzjoni tal-użu ta’ ċerti sustanzi perikolużi fit-tagħmir elettriku u elettroniku (tfassil mill-ġdid)
                  1
                (id-Direttiva RoHS) fir-rigward ta’ eżenzjoni għal applikazzjonijiet speċifiċi li fihom iċ-ċomb u l-kromu eżavalenti.
            
            
               Id-Direttiva RoHS tirrestrinġi l-użu ta’ ċerti sustanzi perikolużi fit-tagħmir elettriku u elettroniku, kif previst fl-Artikolu 4 tagħha. Daħlet fis-seħħ fil-21 ta’ Lulju 2011.
            
            
               Is-sustanzi attwalment ristretti kif elenkati fl-Anness II tad-Direttiva RoHS huma dawn li ġejjin: iċ-ċomb, il-merkurju, il-kadmju, il-kromu eżavalenti, il-bifenili polibromurati (PBB), l-eteri tad-difenil polibromurat (PBDE), il-ftalat tal-bis(2-etileżil) (DEHP), il-ftalat benżil butil (BBP), il-ftalat tad-dibutil (DBP) u l-ftalat tad-diisobutil (DIBP). L-Annessi III u IV tad-Direttiva RoHS jelenkaw il-materjali u l-komponenti tat-tagħmir elettriku u elettroniku (EEE) għal applikazzjonijiet speċifiċi eżentati mir-restrizzjoni fuq is-sustanzi skont l-Artikolu 4(1) tad-Direttiva RoHS.
            
            
               L-Artikolu 5 jipprevedi l-adattament għall-progress xjentifiku u tekniku (l-inklużjoni, it-tiġdid, l-emendi u r-revoka tal-eżenzjonijiet) tal-Annessi III u IV. Skont l-Artikolu 5(1)(a) l-eżenzjonijiet għandhom jiġu inklużi fl-Annessi III u IV biss jekk din l-inklużjoni ma ddgħajjifx il-protezzjoni ambjentali u tas-saħħa li jagħti r-Regolament (KE) Nru 1907/2006 (REACH)
                  2
                u meta tkun issodisfata kwalunkwe waħda mill-kundizzjonijiet li ġejjin: meta t-tneħħija jew is-sostituzzjoni tagħhom permezz ta’ bidliet fid-disinn jew fil-materjali u fil-komponenti li ma jeħtieġu l-ebda materjal jew sustanza elenkata fl-Anness II ma tkunx prattikabbli mil-lat xjentifiku jew tekniku; meta l-affidabbiltà tas-sostituti ma tkunx żgurata; jew meta t-total tal-impatti negattivi fuq l-ambjent, is-saħħa u s-sikurezza tal-konsumatur ikkawżati mis-sostituzzjoni x’aktarx li jissupera t-total tal-benefiċċji għall-ambjent, għas-saħħa u għas-sikurezza tal-konsumatur. 
            
            
               Barra minn hekk, id-deċiżjonijiet dwar l-eżenzjonijiet, u t-tul tagħhom, iridu jqisu d-disponibbiltà tas-sostituti u l-impatt soċjoekonomiku tas-sostituzzjoni; u d-deċiżjonijiet dwar it-tul tal-eżenzjonijiet għandha tqis kwalunkwe impatt potenzjali fuq l-innovazzjoni. Fejn ikun rilevanti, għandu jitqies iċ-ċiklu tal-ħajja meta jkunu qed jiġu kkunsidrati l-impatti ġenerali tal-eżenzjoni. 
            
            
               Barra minn hekk, l-Artikolu 5(1) jipprevedi li l-Kummissjoni Ewropea (il-Kummissjoni) għandha tinkludi l-materjali u l-komponenti tal-EEE għal applikazzjonijiet speċifiċi fil-listi tal-Annessi III u IV permezz ta’ atti delegati individwali f’konformità mal-Artikolu 20. L-Artikolu 5(3) u l-Anness V jistabbilixxu l-proċedura għat-tressiq ta’ applikazzjonijiet għall-għoti, għat-tiġdid jew għar-revoka ta’ eżenzjoni.
            
            
               2.KONSULTAZZJONIJIET QABEL L-ADOZZJONI TAL-ATT
            
            
               Mill-pubblikazzjoni tad-Direttiva RoHS, il-Kummissjoni rċeviet għadd sostanzjali ta’ talbiet
                  3
                mingħand l-operaturi ekonomiċi, skont id-dispożizzjonijiet fl-Artikolu 5(3) u fl-Anness V, kemm għall-għoti ta’ eżenzjonijiet ġodda kif ukoll għat-tiġdid ta’ dawk eżistenti.
            
            
               Il-Kummissjoni rċeviet talba għal eżenzjoni ġdida għall-użu taċ-ċomb u tal-komposti tal-kromu eżavalenti f’inizjaturi elettriċi u elettroniċi ta’ splussivi għall-użu ċivili (professjonali) f’Jannar 2018 (talba nru 2018–2).
            
            
               Sabiex issir evalwazzjoni tal-applikazzjoni għal eżenzjoni, il-Kummissjoni nediet studju biex titwettaq il-valutazzjoni teknika u xjentifika meħtieġa, li kien jinkludi konsultazzjoni online u miftuħa ta’ seba’ ġimgħat
                  4
                mal-partijiet ikkonċernati dwar l-applikazzjoni. Waqt il-konsultazzjoni mal-partijiet ikkonċernati waslu żewġ kontributi. 
            
            
               Ir-rapport finali li fih il-valutazzjoni tal-applikazzjoni ġie ppubblikat
                  5
               ; il-partijiet ikkonċernati ġew innotifikati b’dan.
            
            
               Sussegwentement, fil-21 ta’ Ottubru 2019 matul laqgħa tal-esperti, il-Kummissjoni kkonsultat grupp ta’ esperti tal-Istati Membri għall-atti delegati skont id-Direttiva RoHS. L-esperti qablu mal-abbozz ippreżentat, waqt li grupp kbir ta’ esperti baqgħu siekta. Twettqu l-passi kollha meħtieġa relatati mal-eżenzjonijiet mir-restrizzjoni tas-sustanza f’konformità mal-Artikoli 5(3) sa 5(7)
                  6
               . F’konformità mal-Linji Gwida għal Regolamentazzjoni Aħjar, l-abbozz tad-Direttiva Delegata ġie ppubblikat fuq il-Portal għal Regolamentazzjoni Aħjar għal perjodu ta’ erba’ ġimgħat, li matulu l-pubbliku seta’ jippreżenta r-reazzjonijiet tiegħu. Ma wasal l-ebda kumment. Il-Kunsill u l-Parlament Ewropew ġew notifikati dwar l-attivitajiet kollha.
            
            
               Ir-rapport finali saħaq l-aktar fuq l-informazzjoni u l-valutazzjoni tekniċi li ġejjin:
            
            
               ·L-inizjaturi elettriċi u elettroniċi (EEI) huma parti minn detonaturi elettriċi u elettroniċi li jintużaw primarjament għall-estrazzjoni ta’ minerali (eż. ġebel tal-bini, minerali u metalli prezzjużi) kif ukoll għal attivitajiet ta’ kostruzzjoni u demolizzjoni (eż. tħaffir ta’ mini, twaqqigħ ta’ ċmieni u ta’ bini). L-EEI jintużaw ukoll f’komponenti ta’ sistemi ta’ salvataġġ integrati biex jittrattaw pereżempju l-impatti wara l-għargħar, il-koperturi tal-borra, il-qatgħat tas-silġ jew is-siġar li jkunu waqgħu. Iċ-ċomb u l-komposti tal-kromu eżavalenti jinsabu f’partijiet essenzjali tal-EEI, bħal fuseheads elettriċi, kariki splussivi primarji u kariki ta’ dewmien pirotekniku.
            
            
               ·Bħalissa, ma hemm l-ebda alternattiva għad-diażid taċ-ċomb, għall-istifnat taċ-ċomb, għad-dipikramat taċ-ċomb, għaċ-ċomb oranġjo (it-tetraossidu taċ-ċomb), għad-diossidu taċ-ċomb fl-EEI u għall-kromat tal-barju f’kariki ta’ dewmien pirotekniku twil tal-EEI disponibbli fis-suq li jissodisfaw ir-rekwiżiti essenzjali kollha biex jiġi żgurat it-tħaddim sikur tal-EEI. 
            
            
               L-applikazzjonijiet ikkonċernati mit-talba għal eżenzjoni jaqgħu fil-kategorija 11
                  7
               ; għalhekk, it-talba għal eżenzjoni hija relatata mal-Anness III tad-Direttiva 2011/65/UE. Sabiex jiġi żgurat li l-eżenzjoni mitluba ma ddgħajjifx il-protezzjoni ambjentali u tas-saħħa mogħtija mir-Regolament REACH, f’konformità mal-Artikolu 5 tad-Direttiva 2011/65/UE, il-komposti rilevanti taċ-ċomb u tal-kromu eżavalenti għandhom jiġu speċifikati fil-kliem tal-eżenzjoni. Barra minn hekk, tal-inqas wieħed mill-kriterji rilevanti speċifikati fl-Artikolu 5(1)(a) huwa ssodisfat permezz tat-talba ta’ eżenzjoni: Peress li sal-lum għall-applikazzjonijiet ikkonċernati għad ma hemm l-ebda alternattiva affidabbli disponibbli, jew li mistennija tidħol fis-suq dalwaqt, l-għoti tal-eżenzjoni b’perjodu massimu ta’ validità ta’ ħames snin huwa ġġustifikat. Billi sa issa għad ma hemmx sostituti affidabbli disponibbli, tul dan il-perjodu mhu mistenni l-ebda impatt soċjoekonomku negattiv tas-sostituzzjoni. Lanqas il-perjodu ta’ validità mogħti mhu mistenni jħalli impatti negattivi fuq l-innovazzjoni. 
            
            
               3.ELEMENTI ĠURIDIĊI TAL-ATT DELEGAT
            
         
         
            
               Id-Direttiva Delegata tagħti eżenzjoni mir-restrizzjonijiet fl-Artikolu 4(1), li jridu jiġu elenkati fl-Anness III tad-Direttiva 2011/65/UE, għall-użu tal-komposti speċifiċi taċ-ċomb u tal-kromu eżavalenti f’applikazzjonijiet speċifiċi.
            
            
               L-istrument huwa Direttiva Delegata, kif previst fid-Direttiva 2011/65/UE, u b’mod partikolari li jissodisfa r-rekwiżiti rilevanti fl-Artikolu 5(1)(a) tagħha.
            
            
               Id-Direttiva Delegata għandha l-għan li tikkontribwixxi għall-protezzjoni tas-saħħa tal-bniedem u tal-ambjent u tapprossima d-dispożizzjonijiet għall-funzjonament tas-suq intern fil-qasam tat-tagħmir elettriku u elettroniku, billi tippermetti l-użu ta’ sustanzi li normalment huma pprojbiti għal applikazzjonijiet speċifiċi, konformi mad-dispożizzjonijiet tad-Direttiva RoHS u skont il-kundizzjonijiet mogħtija fiha u skont il-proċedura stabbilita fiha għall-adattament tal-Annessi III u IV għall-progress xjentifiku u tekniku.
            
            
               F’konformità mal-prinċipju tal-proporzjonalità, il-miżura ma tmurx lil hinn minn dak meħtieġ biex jintlaħaq l-għan tagħha.
            
            
               Id-Direttiva Delegata ma għandhiex implikazzjonijiet fuq il-baġit tal-UE.
            
            
               DIRETTIVA DELEGATA TAL-KUMMISSJONI (UE) .../…
            
            
               ta’ 15.1.2021
            
            
               li temenda, għall-finijiet tal-adattament għall-progress xjentifiku u tekniku, l-Anness III tad-Direttiva 2011/65/UE tal-Parlament Ewropew u tal-Kunsill fir-rigward ta’ eżenzjoni għall-użu ta’ ċerti komposti taċ-ċomb u tal-kromu eżavalenti fl-inizjaturi elettriċi u elettroniċi tal-isplussivi għall-użu ċivili (professjonali)
            
            
               (Test b’rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat id-Direttiva 2011/65/UE tal-Parlament Ewropew u tal-Kunsill tat-8 ta’ Ġunju 2011 dwar ir-restrizzjoni tal-użu ta’ ċerti sustanzi perikolużi fit-tagħmir elettriku u elettroniku
                  8
               , u b’mod partikolari l-Artikolu 5(1)(a) tagħha,
            
            
               Billi:
            
            
               (1)Id-Direttiva 2011/65/UE teżiġi li l-Istati Membri jiżguraw li t-tagħmir elettriku u elettroniku mqiegħed fis-suq ma jkunx fih is-sustanzi perikolużi elenkati fl-Anness II ta’ dik id-Direttiva. Dik ir-restrizzjoni ma tapplikax għall-applikazzjonijiet eżentati elenkati fl-Anness III ta’ dik id-Direttiva.
            
            
               (2)Il-kategoriji tat-tagħmir elettriku u elettroniku li għalihom tapplika d-Direttiva 2011/65/UE huma elenkati fl-Anness I ta’ dik id-Direttiva.
            
            
               (3)Iċ-ċomb u l-kromu eżavalenti huma sustanzi ristretti elenkati fl-Anness II tad-Direttiva 2011/65/UE. 
            
            
               (4)Fid-19 ta’ Jannar 2018, il-Kummissjoni rċeviet applikazzjoni li saret f’konformità mal-Artikolu 5(3) tad-Direttiva 2011/65/UE biex tiġi elenkata eċenzjoni fl-Anness III ta’ dik id-Direttiva, għall-użu ta’ komposti taċ-ċomb u tal-kromu eżavalenti fl-inizjaturi elettriċi u elettroniċi tal-isplussivi għall-użu ċivili (professjonali)(“l-eżenzjoni mitluba” ). 
            
            
               (5)L-evalwazzjoni tal-eżenzjoni mitluba kienet tinkludi konsultazzjonijiet mal-partijiet ikkonċernati f’konformità mal-Artikolu 5(7) tad-Direttiva 2011/65/UE. Il-kummenti li waslu matul dawn il-konsultazzjonijiet saru disponibbli għall-pubbliku fuq sit web apposta.
            
            
               (6)Ċerti komposti taċ-ċomb u tal-kromu eżavalenti jintużaw f’partijiet essenzjali ta’ inizjaturi elettriċi u elettroniċi (EEI), bħal fuseheads elettriċi, kariki splussivi primarji u kariki ta’ dewmien pirotekniku. L-EEI huma parti minn detonaturi elettriċi u elettroniċi li jintużaw primarjament għall-estrazzjoni ta’ minerali, għall-attivitajiet ta’ kostruzzjoni u ta’ demolizzjoni, kif ukoll f’komponenti tas-sistemi ta’ salvataġġ integrati.
            
            
               (7)Bħalissa, ma hemm l-ebda alternattiva għad-diażid taċ-ċomb, għall-istifnat taċ-ċomb, għad-dipikramat taċ-ċomb, għaċ-ċomb oranġjo (it-tetraossidu taċ-ċomb), għad-diossidu taċ-ċomb fl-EEI u għall-kromat tal-barju f’kariki ta’ dewmien pirotekniku twil tal-EEI disponibbli fis-suq li jissodisfaw ir-rekwiżiti essenzjali kollha sabiex jiġi żgurat it-tħaddim sikur tal-EEI. 
            
         
         
            
               (8)Minħabba n-nuqqas ta’ alternattivi, is-sostituzzjoni jew l-eliminazzjoni tad-diażid taċ-ċomb, tal-istifnat taċ-ċomb, tad-dipikramat taċ-ċomb, taċ-ċomb oranġjo (it-tetraossidu taċ-ċomb), tad-diossidu taċ-ċomb fl-EEI u tal-kromat tal-barju mhumiex prattiċi mil-lat xjentifiku u tekniku f’ċerti komponenti tal-EEI. L-eżenzjoni hija konsistenti mar-Regolament (KE) Nru 1907/2006 tal-Parlament Ewropew u tal-Kunsill
                  9
                u għalhekk ma ddgħajjifx il-protezzjoni ambjentali u tas-saħħa mogħtija minnu. 
            
            
               (9)Għalhekk, jixraq li tingħata l-eżenzjoni mitluba billi jiddaħħlu l-applikazzjonijiet koperti minnha fl-Anness III tad-Direttiva 2011/65/UE b’rabta mat-tagħmir elettriku u elettroniku tal-kategorija 11. 
            
            
               (10)L-eżenzjoni mitluba jenħtieġ li tingħata għal tul ta’ żmien ta’ ħames snin li jibda minn [id-data tal-pubblikazzjoni ta’ din id-Direttiva fil-Ġurnal Uffiċjali], f’konformità mal-ewwel subparagrafu tal-Artikolu 5(2) tad-Direttiva 2011/65/UE. Fid-dawl tar-riżultati tal-isforzi għaddejjin biex tinstab sostituzzjoni affidabbli, aktarx li t-tul ta’ żmien tal-eżenzjoni mhux se jħalli impatti negattivi fuq l-innovazzjoni. 
            
            
               (11)Għalhekk, jenħtieġ li d-Direttiva 2011/65/UE tiġi emendata kif xieraq, 
            
            
            
               ADOTTAT DIN ID-DIRETTIVA:
            
            
               Artikolu 1
            
            
               L-Anness III tad-Direttiva 2011/65/UE huwa emendat kif stabbilit fl-Anness ta’ din id-Direttiva.
            
            
               Artikolu 2
            
            
               1.L-Istati Membri għandhom jadottaw u jippubblikaw, sa mhux iktar tard minn [l-aħħar jum tal-5 xahar wara d-data tad-dħul fis-seħħ ta’ din id-Direttiva] il-liġijiet, ir-regolamenti u d-dispożizzjonijiet amminstrattivi neċessarji sabiex jikkonformaw ma’ din id-Direttiva. Huma għandhom jikkomunikaw minnufih it-test ta’ dawk id-dispożizzjonijiet lill-Kummissjoni.
            
            
               Huma għandhom japplikaw dawk id-dispożizzjonijiet minn [l-aħħar jum tal-5 xahar wara d-data tad-dħul fis-seħħ ta’ din id-Direttiva + 1 jum].
            
            
               Meta l-Istati Membri jadottaw dawk id-dispożizzjonijiet, fihom għandu jkun hemm referenza għal din id-Direttiva jew għandhom ikunu akkumpanjati minn dik ir-referenza meta ssir il-pubblikazzjoni uffiċjali tagħhom. L-Istati Membri għandhom jiddeċiedu kif issir din ir-referenza.
            
            
               2.L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenin tal-liġi nazzjonali li huma jadottaw fil-qasam kopert minn din id-Direttiva.
            
            
               Artikolu 3
            
            
               Din id-Direttiva għandha tidħol fis-seħħ fl-għoxrin jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
            
            
               Artikolu 4
            
            
               Din id-Direttiva hija indirizzata lill-Istati Membri.
            
            
               Magħmul fi Brussell, 15.1.2021
            
            
               
                     Għall-Kummissjoni
               
               
                     Il-President
                     Ursula VON DER LEYEN
               
            
         
         
            
                  
                     (1)
                  
                        ĠU L 174, 1.7.2011, p. 88.
               
               
                  
                     (2)
                  
                        ĠU L 396, 30.12.2006, p. 1.
               
               
                  
                     (3)
                  
                        Il-lista tinsab fuq: 
                  http://ec.europa.eu/environment/waste/rohs_eee/adaptation_en.htm
               
               
                  
                     (4)
                  
                        
                  Perjodu ta’ konsultazzjoni
                  : mill-31 ta’ Ottubru 2018 sad-19 ta’ Diċembru 2018.
               
               
                  
                     (5)
                  
                  
                        
                     https://op.europa.eu/mt/publication-detail/-/publication/7e6bf135-f0b9-11e9-a32c-01aa75ed71a1/language-mt/format-PDF/source-120742148
                       
                  
               
               
                  
                     (6)
                  
                        Lista tal-passi amministrattivi meħtieġa tinsab fuq is-
                  sit web tal-Kummissjoni
                  . Wieħed jista’ jara l-istadju attwali tal-proċedura għal kull abbozz ta’ att delegat fir-Reġistru Interistituzzjonali tal-Atti Delegati fuq 
                  https://webgate.ec.europa.eu/regdel/#/home
                  .
               
               
                  
                     (7)
                  
                        Il-kategoriji elenkati fl-Anness I tad-Direttiva 2011/65/UE huma prinċipalment: 1. Apparat elettrodomestiku kbir; 2. Apparat elettrodomestiku żgħir; 3. Tagħmir tal-informatika u t-telekomunikazzjoni; 4. Tagħmir tal-konsumatur; 5. Tagħmir tat-tidwil; 6. Għodda elettrika u elettronika; 7. Ġugarelli, tagħmir ta’ divertiment u tal-isport; 8. Apparat mediku; 9. Strumenti ta’ monitoraġġ u kontroll inkluż strumenti ta’ monitoraġġ u kontroll industrijali; 10. Apparat ta’ distribuzzjoni awtomatika; 11. EEE ieħor mhux kopert mill-kategoriji ta’ hawn fuq. 
               
               
                  
                     (8)
                  
                        ĠU L 174, 1.7.2011, p. 88.
               
               
                  
                     (9)
                  
                        Ir-Regolament (KE) Nru 1907/2006 tal-Parlament Ewropew u tal-Kunsill tat-18 ta’ Diċembru 2006 dwar ir-Reġistrazzjoni, il-Valutazzjoni, l-Awtorizzazzjoni u r-Restrizzjoni ta’ Sustanzi Kimiċi (REACH), li jistabbilixxi Aġenzija Ewropea għas-Sustanzi Kimiċi, li jemenda d-Direttiva 1999/45/KE u li jħassar ir-Regolament (KEE) Nru 793/93 tal-Kunsill u r-Regolament (KE) Nru 1488/94 tal-Kummissjoni kif ukoll id-Direttiva 76/769/KEE tal-Kunsill u d-Direttivi 91/155/KEE, 93/67/KEE, 93/105/KE u 2000/21/KE tal-Kummissjoni (ĠU L 396, 30.12.2006, p. 1).
               
            
      
    ---documentbreak--- 
      
         
         
            
               ANNESS
            
            
               Fl-Anness III tad-Direttiva 2011/65/UE, jiżdied il-punt 45 li ġej:
            
            
                     
                        “45
                     
                  
                  
                     
                        Diażid taċ-ċomb, stifnat taċ-ċomb, dipikramat taċ-ċomb, ċomb oranġjo (tetraossidu taċ-ċomb), diossidu taċ-ċomb fl-inizjaturi elettriċi u elettroniċi ta’ splussivi għall-użu ċivili (professjonali) u kromat tal-barju f’kariki ta’ dewmien pirotekniku twil ta’ inizjaturi elettriċi ta’ splussivi għall-użu ċivili (professjonali)
                     
                  
                  
                     
                        Tapplika għall-kategorija 11 u tiskadi fi [UP: 5 snin wara l-pubblikazzjoni tad-Direttiva Delegata fil-Ġurnal Uffiċjali].”